Onkologiediens by Addington-hospitaal hervat weerHoof van die departement van gesondheid in KZN dr Musa Gumede, KZN LUR vir gesondheid dr Sibongiseni Dhlomo en president van Varian Oncology Systems, Jean-Luc Devleeschauwer tydens ‘n perskonferensie by Addington-hospitaal (Foto: ANA-verslaggewer) Dr. Sibongiseni Dhlomo, hoof van gesondheid in KwaZulu-Natal, het Dinsdag gesê onkologiedienste is heeltemal herstel by die Addington-hospitaal in Durban. Dhlomo het gesê die onkologiediens sal weer in Julie op volle kapasiteit wees, ná twee jaar se skandale wat byna tot ŉ ineenstorting van staatsonkologiedienste in die provinsie gelei het. Hy het tydens ŉ perskonferensie by die hospitaal se onkologie-afdeling gesê die departement het suksesvol een van die Rapic Arc-masjiene herstel en die sagteware opgegradeer. “Die masjien is op 5 Junie gelisensieer. Die eerste pasiënt het op 6 Junie suksesvol die eerste dosis bestraling by Addington-hospitaal ontvang.” ŉ Tweede “nuwe masjien” is ook geinstalleer en sal na verwagting in Julie die eerste pasiënt tot diens kan wees. Die herstelde masjien, wat in ŉ vertrek genaamd “Nkandla” gehou word, is een van twee masjiene wat tussen 2015 en 2017 gebreek het nadat die departement ŉ onderonsie met die verspreider en instandhoudingsagent Techmed Africa gehad het. Die departement het tydens hierdie periode ŉ instandhoudingskontrak aan KZN Oncology Services toegeken, maar in plaas daarvan dat die masjiene herstel is, het dit verder in onbruik verval. KZN Oncology Services is verwyder en een van die eenhede is later onherstelbaar verklaar. Die Amerikaanse maatskappy Varian Medical Systems, wat die Rapid Arc-bestralingsmasjiene vervaardig, het intussen die instandhoudingskontrak oorgeneem. Dhlomo het gesê dr. Shona Bhadree by Inkosi Albert Luthuli-hospitaal, ook in Durban, sal aan die hoof staan van onkologiedienste in die provinsie. Die Nkandla-kamer, waar die bestralingsmasjien by Addington-hospitaal gestoor word (Foto: ANA) Daar is altesaam vyf Rapid Arc-bestralingsmasjiene in die provinsie: een by Greys-hospitaal in Pietermaritzburg, drie by Albert Luthuli en twee by Addinton. Onderhandelinge duur ook voort met die Wits Gesondheidskonsortium, van die Universiteit van Witwatersrand, om nog twee onkoloë te verskaf in ŉ staat/privaat vennootskap met Addington. Dié hospitaal het tans twee voltydse onkologiespesialiste. Nog twee sal na verwagting binnekort aangestel word. Dr. Nokwanda Zuma, onkologiespesialis by Addington, het gesê die hospitaal sal na verwagting binnekort tussen 30 en 40 pasiënte per dag kan behandel. Die Menseregtekommissie het gesê hy sal ook deurgaans die departement monitor ná ŉ ondersoek bevind het Dhlomo en sy departement het “die regte van onkologiepasiënte geskend” toe die bestralingsmasjiene in onbruik geraak het. Talle personeellede en onkologiepasiënte het die hospitaal verlaat en eerder by Albert Luthuli-hospitaal aangesluit. Wagtydperke vir pasiënte is ongeveer agt maande.